കണ്ണന് കാണിക്കയായി 1001 ഞാവല് തൈകളുമായി അടക്കാപുത്തൂര് സംസ്കൃതി ചെര്പ്പുളശ്ശേരി: അഷ്ടമിരോഹിണിക്ക് ഗുരുവായൂര് ക്ഷേത്രത്തിലെത്തുന്ന ഭക്തര്ക്ക് അത്യപൂര്വമായ പ്രസാദം ഒരുക്കുകയാണ് പുണ്യം പൂങ്കാവനം പ്രവര്ത്തകരും അടക്കാപുത്തൂര് സംസ്കൃതിയും. ജന്മാഷ്ടമി നാളില് ക്ഷേത്രത്തിലെത്തുന്ന എല്ലാ ഭക്തര്ക്കും ഗുരുവായൂരപ്പന്റെ ജന്മനാള് വൃക്ഷമായ ഞാവല് തൈകള് നല്കുന്നതാണ് പദ്ധതി. ഇതിനായി 1001തൈകള് അടക്കാപുത്തൂര് സംസ്കൃതിയുടെ പൂക്കോട്ടുകാവിലുള്ള നഴ്സറിയില് തയ്യാറാക്കിയിട്ടുണ്ട്. വൃക്ഷ പ്രസാദം എന്ന പദ്ധതിയുടെ ഉദ്ഘാടനം ഗുരുവായൂര് ക്ഷേത്രത്തില് ദേവസ്വം മന്ത്രി കെ.രാധാകൃഷ്ണന് സിനിമാതാരം ജയരാജ് വാര്യര്ക്ക് നല്കി നിര്വഹിക്കുമെന്ന് പുണ്യം പൂങ്കാവനം ജില്ലാ കോഡിനേറ്റര് ജിതേഷ് അറിയിച്ചു. പുണ്യം പൂങ്കാവനം നോഡല് ഓഫീസര് ഐ ജി. പി.വിജയന്, ദേവസ്വം ചെയര്മാന് കെ.ബി മോഹന്ദാസ് പങ്കെടുക്കും. തൈകള് തയ്യാറാക്കുന്നതിനായി സംസ്കൃതി പ്രവര്ത്തകരായ രാജേഷ് അടക്കാപുത്തൂര്, യു.സി വാസുദേവന്, എം.പി പ്രകാശ്ബാബു നേതൃത്വം നല്കി.